tartuNLP/wikipedia-smugri-20251201 huggingface dataset:
Helen Plado

Helen Plado (sündinud Helen Koks; sündinud 6. juulil 1981 Võrus) on eesti keeleteadlane.
Haridus.
Ta on lõpetanud 1999. aastal Tallinna Ühisgümnaasiumi ning 2003. aastal Tartu Ülikooli bakalaureusekraadiga ja 2006. aastal magistrikraadiga eesti ja soome-ugri keeleteaduses. Olnud vahetusüliõpilane Turu Ülikoolis. 2013. aastal kaitses Tartu Ülikoolis doktoriväitekirja "Kausaalsuhete adverbiaallaused eesti keeles" ja sai doktorikraadi. 
Töö ja teadus.
Aastatel 2007–2008 töötas ta Keelehooldekeskuse koordineerijana. 2007. aastast töötab Tartu Ülikoolis eesti ja üldkeeleteaduse instituudis teaduri, lektori ja projektijuhina ning 2015. aastast ka Võru Instituudis grammatika teadurina.
Uurimisvaldkonnad: eesti keele süntaks (eelkõige komplekslause), adverbiaallause, grammatiseerumine.
Ta on Eesti Kognitiivse Keeleteaduse Ühingu asutajaliikmeid, kuulub ka Emakeele Seltsi, Philological Societysse ja Societas Linguistica Europaeasse.
Sasolburg

Sasolburg on linn Lõuna-Aafrika Vabariigis Free State'i provintsis, Fezile Dabi ringkonna halduskeskus ja Metsimaholo valla halduskeskus.
Sasolburg on asutatud 1954. Sasolburg on rajatud Sasoli firma töötajate elukohaks. Linnaõigused sai 1967. aastal.
Lõuna-Aafrika Vabariigi 2011. aasta rahvaloenduse andmetel oli Sasolburgi elanikest valgeid 66,07%, mustanahalisi aafriklasi 30,96%, värvilisi 1,63%, India või Aasia päritolu inimesi 1,03% ja teisi 0,32%. Afrikaani keelt pidas emakeeleks 64,01% inimesi, sotho keelt 16,43%, inglise keelt 9,02%, suulu keelt 2,84%, koosa keelt 2,31%, tsvana keelt 1,52% ja pedi keelt 1,33%.
2013. aasta FIFA konföderatsioonide karikaturniiri finaal

2013. aasta FIFA konföderatsioonide karikaturniiri finaal oli mäng milles selgitati 2013. aasta FIFA konföderatsioonide karikaturniiri võitja. Mäng toimus 30. juunil 2013 Estádio do Maracanãl Rio de Janeiros Brasiilias, ning osalevateks meeskondadeks olid poolfinaalide võitjad Brasiilia ja Hispaania. Brasiilia alistas Hispaania tulemusega 3:0 ja lõpetas sellega Hispaania 29 mängulise kaotuseta seeria. Väravad lõi Fred ja Neymar.
See oli Brasiilia viies kord osaleda finaalis (eelmised 1997, 1999, 2005 ja 2009). Brasiilia võitis kolmanda Konföderatsioonide karika järjest.
Mängu eel.
Mängupaik.
Estádio do Maracanã Rio de Janeiros valiti finaali mängupaigaks. See on 2013. aasta konföderatsioonide karikaturniiri mängupaikadest suurim. Staadionit kasutatakse ka 2014. aasta jalgpalli MMil.
Pylaiella

Pylaiella on perekond pruunvetikaid.
Perekonda kuuluvad "P. aquitanica", "P. gardneri", "P. hooperi", "P. littoralis", "P. nana", "P. penicilliformis", "P. petaloniae", "P. tenella", "P. unilateralis", "P. varia" ja "P. washingtoniensis".
P. littoralis

P. littoralis on mitme liigi ladinakeelse nimetuse lühend:
Amathole ringkond

Amathole ringkond on Lõuna-Aafrika Vabariigis Ida-Kapimaa provintsis asuv 2. järgu haldusüksus.
Halduskeskus asub East Londonis, mis aga ise Amathole ringkonna koosseisu ei kuulu.
Lõuna-Aafrika Vabariigi 2011. aasta rahvaloenduse andmetel oli Amathole ringkonna elanikest mustanahalisi aafriklasi 97,24%, värvilisi 1,47%, valgeid 1,00%, India või Aasia päritolu inimesi 0,13% ja teisi 0,16%. Koosa keelt pidas emakeeleks 93,62% inimesi, inglise keelt 2,25% ja afrikaani keelt 2,09%.
Hannoveri-Braunschweigi-Göttingeni-Wolfsburgi metropolipiirkond

Hannover-Braunschweig-Göttingen-Wolfsburgi metropolipiirkond (saksa: "Metropolregion Hannover-Braunschweig-Göttingen-Wolfsburg") on majanduslik ja kultuuriline piirkond Põhja-Saksamaal. Metropolipiirkond koosneb ligikaudu 1/3 Alam-Saksi alast, kus elab peaaegu pool liidumaa elanikest. Umbes 3,9 miljonit inimest elab 20 kreisis ja maakonnas, kokku 431 omavalitsuses, ja Saksa Ministerkonferenz für Raumordnung (MKRO) on selle defineerinud keskmiselt linnastunud alaks Saksamaal. Piirkonna pindala on ligikaudu 18 600 km².
Ajalugu.
Piirkondliku planeerimise eest vastutava Saksa Ministerkonferenz für Raumordnung (MKRO) tunnustamise taotlus Euroopa metropolipiirkonnaks tehti varakult. Tunnustamine pidi piirkonda rahvusvaheliselt aitama ning parandama linnade koostööd ja arengut. Kuigi piirkonna tähtsus ja Expo 2000 linnavõrgustikuga seotud arengud, oli see endiselt metropolipiirkondadest väikseim. 2005. aastal alustasid lõtva koostööd lähedalasuvad linnapiirkonnad Braunschweig ja Salzgitter ning kuni Göttingeni piirkonnani välja.
Ala kirjeldus.
Piirkonna linnade vahel on suured peamiselt põllumajanduslikud alad. Linnataristu võrgustik koosneb kiirteedest A2, A7 ja A39 ning kiiretest raudteeühendustest, eriti mõned kiirraudteed (nagu Hannover–Würzburgi kiirraudtee).
Piirkond põhineb peamiselt teenindussektoril ja tootmisel. Suurim grupp on Volkswagen AG peakorteriga Wolfsburgis. Piirkonna teadus- ja uurimismaastikul on 7 ülikooli (sealhulgas Göttingeni ülikool, Hannoveri ülikool ja Braunschweigi tehnikaülikool), 9 kolledžit, kunstikolledž, muusika- ja teatrikool ning ligikaudu 60 muud uurimisasutust (sealhulgas suur arv Max Plancki Ühingu instituute, Saksa Lennunduse ja Kosmosekeskus (DLR) Braunschweigis ja Göttingenis, Hertsog Augusti raamatukogu Wolfenbüttelis ja erinevad föderaalasutused nagu BBA, BGR, FAL, PTB).
Radioaktiivseid jäätmeid veetakse sageli Salzgitter linna piirkonda sügavasse geoloogilisse hoidlasse Schacht Konrad ja Schachtanlage Asse Wolfenbütteli kreisis ning Lindwedelis ja Höferis.
Liikmed.
Hannover-Braunschweig-Göttingen-Wolfsburgi metropoliringkonna liikmed on
Lüneburgi Piirkondlik Ühendus

Lüneburgi Piirkondlik Ühendus (saksa: "Lüneburgische Landschaftsverband") on registreeritud ühendus Saksamaa Alam-Saksi liidumaal ja on üks selle liidumaa piirkondlikke ühendusi.
Ajalugu.
Ühendus loodi 1990. aastal nimega Regionale Kulturförderung im ehemaligen Fürstentum Lüneburg ('piirkondliku kultuuri toetamine endises Lüneburgi vürstkonnas'), kuid nimetati 1997. aastal ümber. Selle tegevussfäär katab ajaloolise Lüneburgi vürstkonna piirkonna ning seega kuuluvad sinna peamiselt Lüneburgi nõmm, kuid ka Wendland ja Amt Neuhaus. Lüneburgi Piirkondliku Ühenduse liikmed on Harburgi, Lüneburgi, Uelzeni, Soltau-Fallingbosteli, Celle, Gifhorni ja Lüchow-Dannenbergi kreis ("Landkreis"), linnad Lüneburg, Celle ja Wolfsburg, samuti endise Lüneburgi vürstkonna ajaloolised valdused.
Roll.
Lüneburgi Piirkondliku Ühenduse esmane roll, nagu ka teistel piirkondadel ja piirkondlikel ühendustel Alam-Saksimaal, on kultuurilis-poliitiliste ülesannete täitmine. Sel on registreeritud heategevusorganisatsiooni ("eingetragener Verein") õiguslik seisund ja see hoolitseb kesksete, omavalitsuslike ülesannete täitmise eest kohalike võimude nimel ja kohalike ülesannete täitmise eest Alam-Saksi liidumaa nimel, kultuuri, teaduse ja hariduse valdkondades. Selle tegevust rahastatakse ühelt poolt Alam-Saksi liidumaa toetustega ja teiselt poolt selle liikmesorganisatsioonide toetuste ja piirkondliku tuletõrjebüroo toetustega, millest endise Lüneburgi vürstkonna valdused, piirkondliku ühenduse liikmed, moodustavad osa.
Boris Roolaid

Boris Roolaid (aastani 1935 Boris Rosenberg; 3. veebruar 1917 Tallinn – 1942 Kotlase rajoon, Arhangelski oblast) oli Eesti ujuja (selili krool), osales koos vend Egoniga 1936. aasta suveolümpiamängudel Berliinis.
Kairi Kirt-Ende

Kairi Kirt-Ende (sündinud 13. juunil 1968 Tallinnas) on eesti arhitekt.
Elulugu.
Alghariduse omandas 1975–1980 Tallinna 37. Keskkoolis. Õppis kooli kõrvalt kunstikallakuga huvikoolis, 1979–1983 Tallinna Laste Kunstikoolis. Põhikoolis õppis 1981–1983 Tallinna 49. Keskkoolis. Keskhariduse omandas ta 1983–1986 Tallinna 24. Keskkoolis. Arhitektuurialase kõrghariduse omandas Tallinna Kunstiülikooli arhitektuuriosakonnas aastatel 1986–1991.
1990. aastal oli augustist kuni novembrini praktikal Arhitekt Henning Larsen Tegnestue A/S arhitektuuribüroos Taanis.
1993. aastal töötas arhitektina ettevõttes AS Kavol. 1993–1995 töötas arhitektuuribüroos A &amp; Arhitektid, 1995–1996 Dia Systeem Arhitektuuribüroos ning 1996–2001 arhitektina ettevõttes AS Autokütus. Alates aastast 2000 omab arhitektuuribürood OÜ Sammas arhitektuuribüroo.
Kairi Kirt-Ende tuntumad tööd on Karulaugu spordikeskus aadressiga Karulaugu tee 13, Viimsi; Tere Tennisekeskus aadressiga Sõjakooli 10; Tondiraba tennisekeskus Tondiraba 11; AS Norma tootmishoone – Termika maja aadressiga Laki 14 ja Playtech büroohoone Vanemuine 7, Tartu. Suure osa tema loomingust moodustavad erinevad nii eramute, kortermajade, spordirajatiste, tööstushoonete, kui ka büroo- ja ühiskondlike hoonete projektid.
Kairi Kirt-Ende on Eesti Arhitektide Liidu liige.
Red Velvet

Red Velvet on Lõuna-Korea K-popansambel, mis tegi oma debüüdi 2014. aasta 1. augustil lauluga "Happiness". Red Velvetil on viis liiget: Irene, Wendy, Seulgi, Joy ning Yeri.
Thatcheri efekt

Thatcheri efekt või Thatcheri illusioon on nähtus, kus tagurpidi näos on neid lokaalseid näojoonte muutusi keerulisem tuvastada, mis õigetpidi näos oleks ilmselged. Thatcheri efekt on nimetuse saanud kunagise briti peaministri Margaret Thatcheri järgi, kelle fotol seda efekti esmakordselt näidati. Illusiooni lõi esimesena 1980. aastal Yorki Ülikooli psühholoogiaprofessor Peter Thompson.
Ülevaade.
Efekti illustreerivad kaks algselt identset fotot, mis on tagurpidi. Teist pilti on ilmselgelt muudetud nii, et silmad ja suu on tagurpidi keeratud. Need muutused ei ole aga enne pildi õigetpidi vaatamist kohe ilmselged.
Arvatakse, et see on seotud psühholoogiliste kognitiivsete moodulitega, mis tegelevad näotöötlusega ja on häälestatud spetsiaalselt õigetpidi nägude tuvastamisele. Näod näivad unikaalsed hoolimata sellest, et nad on väga sarnased. On arvatud, et meil arenevad nägude eristamiseks spetsiifilised protsessid, mis tuginevad nii konfiguratsioonile (ehituslik suhe erinevate näojoonte vahel) kui ka individuaalse näo detailidele nagu silmad, nina ja suu. 
On piisavalt tõendeid, et reesusmakaagid ja šimpansid (Weldon et al., 2013) reageerivad samuti Thatcheri efektile. See tähendab, et nägusid töötlevad mehhanismid võisid meie ühistel eellastel välja areneda enam kui 30 miljonit aastat tagasi. 
Thatcheri efekti näotaju põhiprintsiipe on rakendatud ka bioloogilise liikumise puhul. Lokaalne erinevate täppide ümberpööramine on keeruline ning mõnel juhul on pea võimatu ära tunda seda, kui terve kujutis pahupidi pööratakse.
Edasised uuringud.
Thatcheri illusioon on võimaldanud lähemalt uurida nägude ära tundmise psühholoogiat. Tavaliselt vaadatakse seda tüüpi katsetes, palju aega kulub ebakorrapäraste näojoonte märkamiseks kas õigetpidi või tagurpidi näo puhul.  Selliseid meetmeid on kasutatud, et mõista terviklike näopiltide töötlust.
Thatcheri illusiooni on leitud kõigil testitud gruppidel. Lapsed näevad seda illusiooni, ka autismiga lapsed näevad seda ja isegi prosopagnoosiaga inimesed.
Tuneesia Eurovisiooni lauluvõistlusel

Algul pidi Tuneesia osalema 1977. aasta Eurovisiooni lauluvõistlusel neljandana. Põhjust, miks riik loobus võistlemast, ei ole ametlikult teatatud, kuid liiguvad kuulujutud, et Tuneesia ringhääling ERTT ei soovinud Iisraeliga võistelda. Praeguseni on Maroko ainus Aafrika riik, kes on Eurovisiooni lauluvõistlusel osalenud, olgugi et vaid korra – 1980. aastal. 
2007. aasta 18. juunil kinnitas ERTT, et Tuneesia ei soovi enam Eurovisiooni lauluvõistlusel osaleda.
Deeneb

Deeneb (ka Alpha Cygni) on Luige tähtkuju heledaim täht. See moodustab koos Veega ja Altairiga Suvekolmnurga. Deenebi näiv tähesuurus on 1,25, millega see on tähistaeva heleduselt 19. täht. Deeneb on tähistaeva eredamaid tähti, kuid selle täpne kaugus ja seega ka täpne eredus on teadmata.
Eesti pärimuses on Deenebi nimi olnud Küünlakuutäht.
Benjamin Sachs

Benjamin Sachs on Ameerika Ühendriikide filosoof.
Looming.
Ausa võimaluste võrdsuse piirid.
Võrdsete võimaluste printsiip sai filosoofias üheks tähtsaks teemaks pärast John Rawlsi raamatu "A Theory of Justice" avaldamist. Rawlsi järgi on tarvis, et võrdselt andekatel inimestel oleksid võrdsed võimalused ühiskondlikele positsioonidele jõuda (aus võimaluste võrdsus). Selle printsiibiga saaks õigustada üldist tasuta haridust ja pärandusmaksu; muud ta ei maininud.
Ugu ringkond

Ugu ringkond on Lõuna-Aafrika Vabariigis KwaZulu-Natali provintsis asuv 2. järgu haldusüksus.
Lõuna-Aafrika Vabariigi 2011. aasta rahvaloenduse andmetel oli Ugu ringkonna elanikest mustanahalisi aafriklasi 90,63%, valgeid 4,94%, India või Aasia päritolu inimesi 3,42%, värvilisi 0,85% ja teisi. Suulu keelt pidas emakeeleks 82,69% inimesi, inglise keelt 8,26%, koosa keelt 4,28%, afrikaani keelt 2,05% ja ndebele keelt 1,01%.
Koppies

Koppies on linn Lõuna-Aafrika Vabariigis Free State'i provintsis Fezile Dabi ringkonnas Ngwathe vallas.
Asula on rajatud 1910. aastal, linnaõigused sai Koppies 1926. aastal.
Lõuna-Aafrika Vabariigi 2011. aasta rahvaloenduse andmetel oli Koppiesi elanikest mustanahalisi aafriklasi 94,9%, valgeid 3,9%, värvilisi 0,4%, India või Aasia päritolu inimesi 0,3% ja teisi 0,4%. Sotho keelt pidas emakeeleks 79,5% inimesi, koosa keelt 6,1%, afrikaani keelt 4,9%, suulu keelt 2,7% ja teisi keeli 6,7%.
Miinala (Salmi)

Miinala on küla Venemaal Karjala Vabariigis Pitkäranta rajoonis Salmi külaasunduses. 
Külas on 539 elanikku (2011).
Kuni 1940. aasta märtsini Soomele kuulunud küla asub Miinala jõe ääres, 2 km Salmist lõuna suunas. Miinalast 0,4 km läände jääb Laadoga järvesopp Lunkunalahti.
Miinala

Miinala on küla Venemaal Karjala Vabariigis Lahdenpohja rajoonis, Miinala külaasunduse halduskeskus. 
Küla elanike arv 400 inimest (2013).
Kuni 1940. aasta märtsini Soomele kuulunud küla asub 6 km Lahdenpohjast põhja suunas. Küla läbib föderaalmaantee A-121 Peterburi–Sortavala.
Waterbergi ringkond

Waterbergi ringkond on Lõuna-Aafrika Vabariigis Limpopo provintsis asuv 2. järgu haldusüksus. Piirneb loodes Botswanaga.
Lõuna-Aafrika Vabariigi 2011. aasta rahvaloenduse andmetel oli Waterbergi ringkonna elanikest mustanahalisi aafriklasi 91,25%, valgeid 7,56%, värvilisi 0,49%, India või Aafrika päritolu inimesi 0,43% ja teisi 0,27%. Pedi keelt pidas emakeeleks 56,39% inimesi, tsvana keelt 11,51%, tsonga keelt 8,26%, afrikaani keelt 7,75%, ndebele keelt 3,98%, sotho keelt 2,97%, inglise keelt 2,33%, koosa keelt 1,84%, suulu keelt 1,25% ja venda keelt 1,02%.
Alma (LAV)

Alma on linn Lõuna-Aafrika Vabariigis Limpopo provintsis Waterbergi ringkonnas Modimolle vallas.
Lõuna-Aafrika Vabariigi 2011. aasta rahvaloenduse andmetel oli Alma elanikest mustanahalisi aafriklasi 99,81%, valgeid 0,06%, värvilisi 0,06% ja India või Aasia päritolu inimesi 0,06%. Pedi keelt pidas emakeeleks 65,74%, tsonga keelt 21,51%, tsvana keelt 3,22%, sotho keelt 2,25%, suulu keelt 1,48%, inglise keelt 1,22%, koosa keelt 1,16%, ndebele keelt 1,03% ja afrikaani keelt 0,90%.
Albaania lennufirmade loend

Siin loetletakse Albaania tegutsevaid ja endisi lennufirmasid.
Aadu Kalve

Aadu Kalve (kuni 1922 Ado Mädasson, kuni 1936 Ado Kalve; 4. aprill 1899 Ennuvariku talu, Tarvastu vald, Viljandimaa – 9. november 1941 Tallinn) oli Eesti sõjaväelane (major).
Elukäik.
Õppis Andres Kamseni kaubanduskoolis Viljandis. Astus 16. detsembril 1918 Tarvastu Kaitseliitu ning osales selle 7-mehelise salgaga Viljandi Vabatahtlike Pataljoni II rühma koosseisus Pikasilla juures peetud võidukais lahinguis. 1. märtsist 1919 vabastati Kaitseliidust. Alates 20. maist 1919 Viljandi Kooliõpilaste Pataljonis, selle koosseisus oli taas lahinguis 6.–16. juulini ja 19. augustist – 1. novembrini 1919. 29. novembrist 1919 kuni 6. augustini 1921 õppis Sõjakooli esimesel rahuaegsel kursusel jalaväe alal ning ülendati seoses selle lõpetamisega alamleitnandiks. 
Sõjakooli lõpetamisel asus teenima lennuväes, kus määrati Merilennu salga nooremaks ohvitseriks. Samal ajal õppis lennuväe õppejaoskonnas lendurvaatlejate kursusel, mille lõpetas 1. jaanuaril 1923 ning kinnitati lendurvaatleja kutses. 9. augustist 1923 määrati tehnikajaoskonna ülema abiks, 15. märtsist 1924 (seoses lennuväerügemendi formeerimisega) viidi üle Tartus asunud eskadrilli nr. 1 luurelennukite rühma ülema kohusetäitjaks. 1. novembrist 1925 kuni 4. novembrini 1926 oli vastastikuse tutvumise huvides lähetatud Läti lennuväedivisjoni teenima. Seoses lennuväerügemendi ümberformeerimisega sai ta 1. aprillist 1927 eskadrilli nr. 5 rühmaülemaks. 1929. aastal lõpetas Tartu linna Õhtuse Ühisgümnaasiumi humanitaarharu ning asus Tartu Ülikoolis teoloogiat õppima, kuid need õpingud katkesid 1934. aastal seoses Tallinnasse teenistusse asumisega.
1. juulil 1930 toimunud õhukaitse reorganiseerimisel määrati Tartus loodud Üksiku Lennuväedivisjoni nr. 2 fotoohvitseriks. 1. juunist 1934 toodi üle lennukooli, kus määrati adjutandi kohusetäitjaks. 13. maist 1935 lähetati ajutiseks teenistuseks Õhukaitse Staapi, kus teenis I osakonna ülema ajutise kohusetäitjana. 2. veebruarist 1937 sai temast lennukooli aspirantide klassi õppejõud ning ka maapealse väljaõppe jaoskonna ülema kohusetäitja. 16. detsembrist 1938 vabastati omal soovil tegevteenistusest. 
Asus tööle Vasalemma lubja ja marmoritööstuses Külm &amp; Co direktorina, pärast 1940. aasta juunipööret jäeti samasse tööstusse ametisse tehnilise direktorina, tööstuse juhtimine läks uue võimuesindaja komissaride kätte. Töö kõrvalt pidi Kalve juhtima ka Vasalemma rahvamaja tegevust. 1941. aasta suvel otsustas Nõukogude Liidu tagalasse evakueerimise vältimiseks asuda teenima Tallinna Töölispolku, ta määrati selle II pataljoni adjutandiks. Deserteerus polgust, kui Saksa sõjavägi Tallinna jõudis, ning asus koos perega Tartus elama. 
Arreteeriti 17. oktoobril 1941 ning mõisteti peale lühikest juurdlust surma. Süüdistuskokkuvõttes seisis: "Aktiivne kommunist. Töölispolgus. Pidas rahvamaja juhatajana kommunistlikku korda ülistavaid kõnesid."
Capricorni ringkond

Capricorni ringkond on Lõuna-Aafrika Vabariigis Limpopo provintsis asuv 2. järgu haldusüksus.
Lõuna-Aafrika Vabariigi 2011. aasta rahvaloenduse andmetel oli Capricorni ringkonna elanikest mustanahalisi aafriklasi 96,07%, valgeid 2,81%, värvilisi 0,50%, India või Aasia päritolu inimesi 0,41% ja teisi 0,21%. Pedi keelt pidas emakeeleks 84,90%, afrikaani keelt 2,97%, tsonga keelt 2,60%, inglise keelt 2,03%, ndebele keelt 1,99% ja venda keelt 1,41%.
Salmi

Salmi (ajalooline vene nimi Solomenski kirikuküla, vene keeles Соломенский погост) on asula Venemaal Karjala Vabariigis Pitkäranta rajoonis, Salmi külaasunduse halduskeskus. 
Asula elanike arv 2187 inimest (2013).
Kuni 1940. aasta märtsini Soomele kuulunud asula asub Tulema jõe suudmealas Laadoga järve kaldal.
1825. aastal rajati Salmisse Püha Imetegija Nikolai õigeusklik kirik. Talvesõjas ja Jätkusõjas sai kirik tugevasti kannatada, kuid lõplikult lagunes see sõjajärgsel perioodil.
Nõukogude Liidus oli Salmi aastatel 1944–1991 alev. Ühtlasi oli alev jõuka Salmi sovhoosi keskus.
Lebowakgomo

Lebowakgomo on linn Lõuna-Aafrika Vabariigis Limpopo provintsis Capricorni ringkonnas, Lepelle-Nkumpi valla halduskeskus.
Aastatel 1974–1994 oli Lebowakgomo Lebowa bantustani pealinn.
Lõuna-Aafrika Vabariigi 2011. aasta rahvaloenduse andmetel oli Lebowakgomo elanikest mustanahalisi aafriklasi 99,31%, värvilisi 0,20%, India või Aasia päritolu inimesi 0,19%, valgeid 0,14% ja teisi 0,16%. Pedi keelt pidas emakeeleks 87,22% inimesi, inglise keelt 2,84%, suulu keelt 1,53%, tsonga keelt 1,46%, ndebele keelt 1,11% ja sotho keelt 1,07%.
Kesk-Karoo ringkond

Kesk-Karoo ringkond on Lõuna-Aafrika vabariigis Lääne-Kapimaa provintsis asuv 2. järgu haldusüksus.
Lõuna-Aafrika Vabariigi 2011. aasta rahvaloenduse andmetel oli Kesk-Karoo ringkonna elanikest värvilisi 76,15%, mustanahalisi aafriklasi 12,74%, valgeid 10,14%, India või Aasia päritolu inimesi 0,42% ja teisi 0,55%. Afrikaani keelt pidas emakeeleks 87,18%, koosa keelt 7,76% ja inglise keelt 2,60%.
Nõukogude Liit Eurovisiooni lauluvõistlusel

Nõukogude Liit pole kunagi osalenud Eurovisiooni lauluvõistlusel, kuigi seda üritati 1980. aastate lõpus. 
2009. aastal avalikustas endine haridusministeeriumi töötaja Eduard Fomin, et 1987. aastal tuli Vene NFSV haridusminister Georgi Vesjolov seoses Mihhail Gorbatšovi poliitiliste reformidega välja ideega Nõukogude Liidu osalemisest Eurovisiooni lauluvõistlusel. Idee oli poliitiline – tagamõttega, et Nõukogude Liidu võit võistlusel mõjutaks suhteid Nõukogude Liidu ja kapitalistlike lääneriikide vahel. Vesjolovi idee osutus vastuvõetamatuks Gorbatšovile, kes uskus, et võistlusel osalemine oleks liiga radikaalne samm. 
Nõukogude Liit ei osalenud Eurovisiooni lauluvõistlusel kordagi enne riigi lagunemist. Kõik endised Euroopas asuvad Nõukogude Liidu liiduvabariigid (v.a Kasahstan) on osalenud pärast iseseisvumist võistlusel, liitudes 1990. ja 2000. aastatel. Ukraina oli esimene endine Nõukogude Liidu liiduvabariik, kes on lauluvõistluse võitnud kolm korda.
Harry Maguire

Jacob Harry Maguire (sündinud 5. märtsil 1993 Sheffieldis) on inglise jalgpallur, kes mängib kaitsjana Inglise kõrgliiga klubis Manchester United ja Inglismaa jalgpallikoondises.
Maguire alustas karjääri kodulinna Sheffieldi meeskonna Sheffield Unitedi noortesüsteemis, esindusmeeskonda võeti ta aastal 2011. Kokku käis ta klubi meeskonnas platsil 166 korda, lisaks sellele valiti ta kolmel korral järjest klubi aasta mängijaks ning korduvalt EFL League One'i aasta sümboolsesse koosseisu.
Aastal 2014 ostis tema mängijaõigused 2,5 miljoni naela eest Hull City, aasta hiljem liitus ta laenulepingu alusel Wigan Athleticu meeskonnaga. Aastal 2017 liikus ta 17 miljoni naela eest Leicester Citysse. 2018. aastal valiti ta Leicester City aasta mängijaks.
2019. aasta juulis siirdus ta Manchester Unitedi. Tema üleminekusumma oli umbes 80 miljonit naelsterlingit, millega sai ta läbi aegade kallimaks kaitsjaks. 2020. aasta jaanuaris sai ta Manchester Unitedi kapteniks.
Koondisekarjäär.
Maguire mängis Inglismaa alla 21-aastaste koondises 2012. aastal ühe mängu.
Inglismaa rahvuskoondises tegi ta debüüdi 8. oktoobril 2017 MM-i valikmängus Leedu vastu.
Esimese värava koondise särgis lõi ta 2018. aasta maailmameistrivõistluste veerandfinaalis Rootsi vastu.
Jalgpalli maailmameistrivõistluste finaalide loend

Siin on loetletud jalgpalli maailmameistrivõistluste finaale.
Gareth Southgate

Gareth Southgate (sündinud 3. septembril 1970) on inglise jalgpallitreener ja endine jalgpallur, kes mängis kas kaitsja või poolkaitsjana. 
Ta on võitnud EFL Cupi nii Aston Villa kui ka Middlesbrough' särgis (vastavalt aastatel 1996 ja 2004). Hooajal 1993–1994 oli ta Crystal Palace'i kapten, kui võideti Inglismaa esiliiga. Ta mängis Aston Villas 2000. aasta karikavõistluste finaalis ja Middlesbrough's 2006. aasta UEFA karika finaalis.
Southgate esindas Inglismaad koondises aastatel 1995–2004 57 mängus, ta kuulus koondisse nii 1998. aasta MMil kui ka 1996. ja 2000. aasta EMil. 
Mais 2006 lõpetas ta 35-aastaselt mängijakarjääri, selleks ajaks oli tal selja taga üle 500 liigamängu.
Juunist 2006 kuni oktoobrini 2009 oli ta Middlesbrough' peatreener ja aastatel 2013–2016 oli ta Inglismaa U21-koondise eesotsas. Aastatel 2016–2024 ta on Inglismaa jalgpallikoondise peatreener.
Sipelgamees ja Vapsik

"Sipelgamees ja Vapsik" (inglise keeles "Ant-Man and the Wasp") on 2018. aastal linastunud Ameerika Ühendriikide superkangelase film, mis põhineb Marvel Comicsi koomiksitegelastel Scott Langil / Sipelgamehel ja Hope van Dyne'il / Vapsikul. Filmi tootis filmistuudio Marvel Studios ning seda levitas Walt Disney Studios Motion Pictures. Film on järg 2015. aasta filmile "Sipelgamees" ning kahekümnes Marveli Kinouniversumi film. Režissöör on Peyton Reed, stsenaariumi kirjutasid Chris McKenna, Paul Rudd, Eric Sommers, Andrew Barrer ja Gabriel Ferrari. Filmis mängib Paul Rudd Langi ja Evangeline Lilly Van Dyne'i. Kõrvalosades astuvad üles Michael Peña, Walton Goggins, Bobby Cannavale, Judy Greer, Tip "T. I." Harris, David Dastmalchian, Hannah John-Kamen, Abby Ryder Fortson, Randall Park, Michelle Pfeiffer, Michael Douglas ja Laurence Fishburne. Nimitegelased peavad filmis töötama koos Hank Pymiga, et Janet van Dyne Quantum Realmist tagasi saada. 
Filmile "Sipelgamees" järje tegemist hakati arutama peaaegu kohe pärast esilinastust. Filmi "Sipelgamees ja Vapsik" loomisest teatati oktoobris 2015. Rudd ja Lilly pidid taas kehastama oma tegelaskujusid eelmisest filmist. Kuu aega hiljem anti Ruddile ametlikult režissöörikoht. Võtted toimusid augustist novembrini 2017 Georgia osariigi Fayette'i maakonnas asuvas Pinewood Studiosi filmistuudios, Atlanta metropolis, Savannah's, San Franciscos ja Hawaiil.
Filmi "Sipelgamees ja Vapsik" ülemaailme esilinastus toimus 25. juunil 2018 Hollywoodis, 6. juulil 2018 jõudis film Ameerika Ühendriikide kinode IMAX- ja 3D-ekraanidele. Üle maailma on film teeninud üle 161 miljoni dollari, kriitikud on filmi pidanud lõbusaks, kuid kiiresti end ammendavaks; nõrgaks peetavat sisu aitavad hästi varjata kiire tempo, huumor ja Ruddi näitlejameisterlikkus.
Altair

Altair (ka Alpha Aquilae) on Kotka tähtkuju heledaim täht ja tähistaeva heleduselt 12. täht. See on A-spektriklassi peajada täht, mille näiv tähesuurus on 0,77. Altair moodustab koos Veega ja Deenebiga Suvekolmnurga. Täht asub päikesest 16,7 valgusaasta kaugusel ja see on üks lähimaid palja silmaga vaadeldavaid tähti.
Altair pöörleb kiiresti ja pöörlemiskiirus ekvaatoril on 286 km/s. Palomari Observatooriumis tehtud mõõtmiste kohaselt pole Altair sfääriline, vaid on suure pöörlemiskiiruse tõttu poolustelt lame.
Arktuurus

Arcturus ehk Arktuurus (ka Alpha Boötis) on Karjase tähtkuju ja põhjataeva heledaim täht. See on tähistaeva heleduselt 4. täht. Arcturus asub Päikesest 36,7 valgusaasta kaugusel ja moodustab koos Spiika ja Denebolaga Kevadkolmnurga. Arcturus on umbes 7,1 miljardit aastat vana punane hiid, mis on Päikesest 1,1 korda massiivsem ja 170 korda heledam.
UFC 226

UFC 226: Miocic vs. Cormier oli sportliku vabavõitluse üritus, mis toimus 7. juulil 2018 T-Mobile Arenal Paradise'i linnas Nevada osariigis Ameerika Ühendriikides. Ürituse korraldas vabavõitluse organisatsioon Ultimate Fighting Championship (UFC).
Eeldatavalt teenitud summad.
Järgnevad on Nevada Spordikomisjoni poolt teatatud osalejatele välja makstud summad. Nendele summadele lisandusid veel sponsoritulud ja UFC traditsioonilised "võitlusöö" boonused.
^ "Chiesa kaalus lubatust rohkem ning loovutas 30% teenitust Pettisele.
Hailey Baldwin

Hailey Rhode Bieber (Baldwin) (sündinud 22. novembril 1996) on Ameerika Ühendriikide modell ja televisiooniesineja. 
Lisaks modellindusele on ta tegelenud näitlemise, telesaadete juhtimise ja oma brändi turundamisega.
Isiklikku.
Ta on näitleja Stephen Baldwini tütar. Ta abiellus 2018. aastal Justin Bieberiga.
Hanila Laulu- ja Mänguselts

Hanila Laulu- ja Mänguselts on Pärnumaal Lääneranna vallas Kõmsi külas tegutsev rahvakunstiansambel ja selts, mis tegeleb peamiselt vanade rahvalike ja folkloorsete tantsude ja laulude uurimise, otsimise ja esitamisega. Seltsi kavadesse kuulub folkloorivaramu laule ja tantse nii Lääne-Eestist kui ka mujalt.
Selts on asutatud 14. veebruaril 2004, MTÜ-ks sai 2007. aasta veebruaris, alates 19. aprillist 2010 on selts ka Kodukant Läänemaa liige.
Hanila Laulu- ja Mänguseltsi kuulub seisuga 1. juuli 2018 kokku 26 inimest, kes jagunevad kolme rühma: lauljad, tantsijad ja pillimängijad (kapell).
Hanila Laulu- ja Mänguselts on osalenud üritustel jaanituledest kuni folkloorifestivalideni. Esinetud on pulmas ja selts on ise läbi mänginud ühe pulma, mis kujutas endast aastatetaguse Lääne-Eesti pulmakommete tutvustamist just nii, nagu see kunagi välja nägi. Samuti on nad korraldanud simmaneid.
Selts tähistas oma 15. aastapäeva 18. augustil 2019 Pärnumaal Lääneranna vallas Salevere loovkojas.
Kristallkoobas

Kristallkoobas ehk Suur kristallkoobas (hispaania keeles "Cueva de los Cristales") on koobas Mehhikos Chihuahua osariigis Naica linnas. See asub 300 meetri sügavusel lubjakivis ja on ühenduses Naica kaevandusega.
Koopa suurimas saalis leiduvad hiiglaslikud seleniidikristallid (kips CaSO4·2H2O), sealt on leitud ühed inimkonna ajaloo suurimad looduslikud kristallid. Koopast leitud suurim kristall on 12 meetri pikkune, 4 meetri laiune ja kaalub 55 tonni. Koopa sisemuses on kõrged temperatuurid, kuni 58 °C, õhuniiskus jääb vahemikku 90–99%, nendel asjaoludel on koobas üsnagi kaardistamata. Ilma kaitsevarustuseta suudab inimene Kristallkoopas viibida umbes 10 minutit.
Koopa avastasid 2000. aastal vennad Eloy ja Javier Delgado.
Nende koobaste uurimisega on süvitsi tegelenud "Naica projekti" nimeline teadlaste kollektiiv.
Kreidy Naudre

Kreidy Naudre (sündinud 22. veebruaril 1993 Viljandis) on eesti näitleja.
Ta on lõpetanud Haapsalu Wiedemanni Gümnaasiumi ja õppis Tartu Ülikooli Viljandi Kultuuriakadeemias näitleja erialal XII lennus Kalju Komissarovi ja Peeter Tammearu juhendamisel.
Johannes-Rudolf Taimsalu

Johannes-Rudolf Taimsalu (kuni 22. juunini 1935 Johannes-Rudolf Teimann, 23. juuni (vkj)/ 5. juuli 1891 Tallinn – 24. aprill 1942 Sevurallagi vangilaager, Sosva, Sverdlovski oblast) oli Eesti sõjaväelane (kaptenmajor) ja insener.
Elukäik.
Ta töötas aastail 1908–1909 Tallinna Raudteetehastes lukksepa õpilasena, 1909–1911 oli Peterburis Loode raudteede valitsuses joonestaja. 1912–1916 jõudis ta Petrogradi Nikolai I Keiserlikus Tehnoloogia-instituudis mehaanikat õppides läbida neli kursust. Alates 1916. aasta suvest õppis ta ohvitseride merelennukoolis, seejärel kuni 1917. aasta märtsini gardemariinide mehaanikakursusel. Ta suunati sealt Musta mere laevastikku, kus ülendati mitšmaniks. Mõni nädal hiljem viidi ta üle Balti mere laevastiku allveesõidu õppesalka, kust 5. jaanuaril 1918 lähetati Petrogradi Mereväe Akadeemia juurde allveesõidu õppesalga ohvitseride klassi. 1918. aasta veebruaris teenis Balti mere laevastiku allveelaevade divisjoni insener-mehaanikuna. Balti mere laevastiku evakueerumisel Tallinnast jäi Eestisse. 1918. aasta maist alates oli Tallinna Raudteede peatehase vagunimeister.
16. novembrist 1918 kuni 15. maini 1919 oli ta ametis Teedeministeeriumis, olles samal ajal ka Asutava Kogu valimiste peakomitee sekretär. Pärast valimisi oli ta mõnda aega Asutava Kogu kantseleijuhataja kohusetäitja. 1. juunil 1919 asus teenima Eesti rahvaväkke – senini oli ta olnud kirjas merejõudude juhataja staabis ja saanud ajapikendust seoses Asutava Kogu valimisega. Nüüd viidi ta üle lennuväesalka tehnikajaoskonna juhatajaks.
30. novembrist 1919 määrati ta ka merelenduri õpilaseks. Ta õpetas samal ajal õppejaoskonnas lenduriõpilastele mootoriteadust, aero- ja hüdroplaani teadust ning lennumasina reguleerimist. 6. oktoobril 1920 kinnitati merelenduri kutses. Päev varem oli ta andnud tehnikajaoskonna asjaajamise üle ning lähetatud Asutava Kogu juhataja käsutusse esimest Riigikogu valimist ette valmistama. 27. aprillil 1921 vabastati ta tegevteenistusest ning ta läks seejärel Saksamaale edasi õppima.
Ta lõpetas 1925. aastal Berliini Tehnikaülikooli elektrotehnika erialal. Samal kevadel võeti ta uuesti tegevteenistusse ja suunati Sõjaväe Varustusvalitsusse, kus määrati Arsenali tehnikajaoskonna juhatajaks. Aastail 1926–1934 oli ta ka Arsenali komitee esimees. 
Aastail 1927–1928 viibis ta lähetuses Prantsusmaal, kus koos Voldemar Postiga võttis vastu Eestile ostetud Hanriot H.321 ja Potez 25 tüüpi lennukeid. Aastail 1934–1937 oli ta ka Tallinna linnavalitsuse liige. Aastatel 1929–1936 töötas ta õppejõuna Tallinna Tehnikumis, 1936–1941 Tallinna Tehnikaülikoolis, kus õpetas tööstuse organiseerimise ja soojustehnika valdkonda kuuluvaid õppeaineid. 1937. aastal lahkus Taimsalu tegevteenistusest ning asus tööle AS Franz Krulli direktorina.
Annekteeritud Eestis Nõukogude võimuorganid arreteerisid Taimsalu ja saatsid ta 14. juunil 1941 Sosva vangilaagrisse, tema abikaasa koos tütrega vangistati samal päeval ning küüditati seejärel asumisele Kirovi oblastisse. Johannes Rudolf Taimsalu lasti maha NKVD Erinõupidamise surmaotsuse alusel Sosva vangilaagris.
Isiklikku.
Tema tütar oli inglise filoloog Urve Hanko.
Eesti Jõutõsteliit

Eesti Jõutõsteliit (inglise keeles "Estonian Powerlifting Federation") on Eesti jõutõstmise alaliit. 
Liit koordineerib jõutõstmisega seotud tegevust Eestis. Liidu liikmeteks on 2016. aasta seisuga 14 spordiklubi üle Eesti. Peakorter asub Tallinnas. Liidu president on Alexander Andrusenko.
Eesti Jõutõsteliit loodi 1993.aastal. Kuni selle ajani tegutseti sektsioonina Eesti Tõstespordiliidu juures. Üks Eesti jõutõstmisele aluse panijaid Mati Õun on olnud aastatel 1980–1991 Eesti NSV Tõstespordiföderatsiooni jõutõstekomisjoni esimees. Aastast 2000 on ta Eesti Jõutõsteliidu auesimees.
Alates 2006. aastast kuulub Eesti Jõutõsteliidu alla ka sangpommi sektsioon.
Liit kuulub nii Euroopa Jõutõstmise Föderatsiooni (EPF) kui ka Rahvusvahelise Jõutõstmise Föderatsiooni (IPF). Oma tegutsemise algusest on Eesti Jõutõsteliit Eesti Olümpiakomitee liige.
Soome Jõutõsteliit

Soome Jõutõsteliit (soome keeles "Suomen Voimanostoliitto ry"; inglise keeles "Finnish Powerlifting Federation") on Soome jõutõstmise alaliit. 
Liit koordineerib jõutõstmisega seonduvat tegevust Soomes. Liidu liikmeteks on üle 120 spordiklubi üle Soome. Peakorter asub Espoos. Liidu president on Tero Hyttinen.
Liit kuulub nii Euroopa Jõutõstmise Föderatsiooni (EPF) kui ka Rahvusvaheline Jõutõstmise Föderatsiooni (IPF).
Soomes tegutseb ka Finland Powerlifting Organisation.
Kopteri rootor

Kopteri pearootor või rootorsüsteem on mitmete pöörlevate labade kombinatsioon ja juhtimissüsteem, mis genereerib kopteri liikumiseks vajaliku aerodünaamilise tõstejõu.
Pearootor on paigaldatud vertikaalsele võllile, erinevalt kopteri sabale paigaldatud sabarootorist, mis on ühendatud pearootoriga ülekannete kaudu.
Pearootor tõstab kopteri üles ja hoiab teda õhus. Kõik tiiviku labad tekitavad võrdsel hulgal tõstejõudu. Pearootorit liigutades on võimalik helikopteri nina üles või alla suunata (suuna muutmiseks kasutatakse sabarootorit).
Pearootor kuulub kriitilise tähtsusega kopteridetailide hulka. Kui rootor kaotab mingil põhjusel ühe laba või see deformeerub suures ulatuses, tekib kopteril tugev vibratsioon ja kogu rootor laguneb suure tõenäosusega laiali, mis põhjustab omakorda kopteri kiire allakukkumise.
Kahoot

Kahoot on "online"-mäng, mis paneb proovile kiirust, reaktsiooni ning teadmisi. Mängus näidatakse küsimust ning sellele 2-4 vastust. Mängijad, kes on eelnevalt enda nutiseadmesse hetke Kahooti mängu koodi sisestanud, saavad vastata, vajutades vastava vastusevariandi peale oma seadmes. Õigesti vastamise korral saab mängija kuni 1000 punkti. Mängu võidab suurima punktiarvuga mängija. Mänge saab ise luua, kuid saab ka teiste tehtud Kahoote mängida.
Välislingid.
Mängu sisselogimisleht: kahoot.it
Mängu loomine, tutvustav video: kahoot.com
Meri (kaardimäng)

Meri on kaardimäng.
Merd mängitakse kaardipakiga, milles on 36 kaarti (võib ka rohkem). Mängu alguses laotatakse kaardid lauale laiali, et tekitada n-ö kaardimeri. Iga mängija võtab alustuseks "merest" kuus kaarti. 
Alustaja hakkab küsima teistelt mängijatelt kaarte, näiteks: "Kas kellelgi kuut on?". Küsija ei tohi küsida kaarte, mida tal endal käes ei ole. Kõik mängijad peavad andma küsijale kõik kaardid, mida küsija küsib. Kui mängijal pole vastavaid kaarte, siis ei pea ta midagi tegema. Küsija saab uuesti küsida, kui ta sai kelleltki kaardi.
Kui mitte kellelgi ei ole küsija küsitud kaarti, peab küsija merest ühe uue kaardi võtma ning järg läheb järgmisele mängijale. Kui küsija võtab merest kaardi, mida ta küsis, siis saab ta uuesti küsida. 
Kui küsija saab enda kätte näiteks neli kuut, siis saab ta need kõrvale panna. Seda loetakse üheks punktiks. Küsija saab jälle uuesti küsida. Teiste reeglite järgi läheb peale punkti saamist mänguvoor edasi järgmisele mängijale. Võitja on see, kes mängu lõpuks saab kõige enam punkte.
Rudus

Rudus (soome keeles "Rudus Oy"; kasutatakse kaubamärki Rudus) on Soome ettevõte, mis tegeleb peamiselt ehitusmaterjalide tootmisega.
Ruduse tooteid (kaubabetooni, betoontooteid, killustikku jms) kasutatakse nii elamu- kui ka tööstusehitustel, põllumajandusrajatistel ja taristuehitustel.
Soomes on Rudus Oy oma valdkonna juhtiv ettevõte. Tal on riigis umbes 90 betoonitoodete ja betoonitehast. Alates 1999. aastast kuulub Rudus maailma juhtivasse ehitusmaterjalide kontserni CRH.
Lisaks Soomele tegutseb Rudus ka Eestis (Rudus AS) ja Venemaal (Peterburis töötab ühisettevõte OOO LujaBetomiks).
Hillerød

Hillerød on linn Taanis Pealinnapiirkonnas, Sjællandi saare põhjaosas.
Hillerødis asub renessanss-stiilis Frederiksborgi loss, mis on ümbritsetud barokkstiilis parkidega.
Cockburn Town

Cockburn Town (/ˈkoʊbərn/ KOH-bərn, vahel ka sarnaselt saare nimega Grand Turk) on Kariibi meres asuva Turksi ja Caicose saarte pealinn. Tegemist on asuala vanima ja suurima järjepideva asustusega, kus pesitsevad ka asumaa valitsus, peamine rahvusvaheline lennujaam, hariduskeskused ning ainuke haigla. Cockburn Townis on umbkaudu 5000 elanikku.
Linn on saanud nime Francis Cockburni järgi, kes oli aastatel 1837–1844 Suurbritannia teenistuses Bahama kubernerina. 
Ajalugu.
Asula rajasid Bermudast pärit soolakogujad 1681. aastal, sest linn asus heas kohas soolakogumiseks. Grand Turki vanalinn on seetõttu mõjutatud Briti koloniaalaja arhitektuurist. Samas on suur osa linnast mitu korda uuesti üles ehitatud, kuna linn asub orkaanide ohualal. Cockburn Town sai asumaa keskuseks 1766. aastal.
Sauvo vald

Sauvo on vald Soomes Päris-Soome maakonnas. Sauvo elanike arv 30. aprill 2018 oli 3003. Sauvo hõlmab 299,47 km² suuruse maa-ala.
Sauvo valda liideti 1969. aastal Karuna vald.
Balti turniir 2018

Balti turniir 2018 toimus 30. maist kuni 5. juunini 2018. Turniiri võitis Läti, teise koha sai Eesti ja kolmanda koha Leedu.
Liivi-eesti-läti sõnaraamat

"Liivi-eesti-läti sõnaraamat" (liivi keeles "Līvõkīel-ēstikīel-lețkīel sõnārōntõz", läti keeles "Lībiešu-igauņu-latviešu vārdnīca") on 2012. aastal Tartu Ülikooli ja Läti Keele Agentuuri välja antud sõnaraamat, mille koostasid Tiit-Rein Viitso ja Valts Ernštreits. Raamat sisaldab umbes 13 000 märksõnaartiklit. Raamatus on 415 lehekülge.
Koski vald

Koski vald (ka "Koski Tl") on vald Soomes Päris-Soome maakonnas.
Koski valla elanike arv 30. aprill 2018 oli 2353. Koski vald hõlmab 192,42 km² suuruse maa-ala.
Andaja

Andaja on Leedu folkrokiansambel. Ansambel asutati 2002 Varėna linnas. 
Ansambel teeb koostööd plaadifirmaga Dangus.
Marttila vald

Marttila on vald Soomes Päris-Soome maakonnas. Marttilas on 30. aprilli 2018 seisuga 1993 elanikku. Marttila hõlmab 195,99 km² suuruse maa-ala.
Oripää vald

Oripää on vald Soomes Päris-Soome maakonnas. Oripää elanike arv 30. aprill 2018 oli 1 376. Oripää hõlmab 117,72 km² suuruse maa-ala.
Augšzeme kõrgustik

Augšzeme kõrgustik (läti keeles "Augšzemes augstiene") on kõrgustik Läti lõunaosas, ajaloolises Augšzemes. Kõrgustik on osa Balti seljandikust. Kõrgustiku kõrgeim koht on Eglukalns (220 m). Kõrgustikul on palju järvi, neist suurim on Sventesi järv.
Borowa MC

Borowa MC on Läti ansambel. Ansambel asutati 2004. Ansambel teeb koostööd plaadifirmaga Microphone Records. Ansambel on laulnud latgalikeelseid laule.
2005 ilmus ansambli debüütalbum "Trepis iz nakurīni", kus kõik laulud on latgalikeelsed.
Priikooli õigus

Priikooli õigus kuni kõrgema kooli lõpetamiseni oli Eesti esimese vabariigi ajal antud hüveVabadussõjast osavõtnud kooliõpilastele (õppursõduritele).
Ajutine Valitsus võttis 22. aprillil 1919 vastu määruse kooliõpilastele-sõduritele hariduse andmise kohta riigi kulul. Selle järgi pidid kõik kooliõpilased, kes Vabadussõjast väeliinil osa olid võtnud, saama riigi kulul riigi või kohaliku omavalitsuse õppeasutuses tasuta hariduse kuni kõrgema kooli lõpetamiseni.
Priikooli saamise õigusi täpsustati 29. juuni 1921 seadusega, milles piirati tasuta hariduse saamist vaid ühes alg- ja keskkoolis ning selle lõpetamise järel vaid ühes kõrgkooli või ülikooli teaduskonnas õppimisega. Samuti võis tasuta hariduse andmisest loobuda õpilase edasijõudmatuse korral. Haridusministeeriumi loal võis vastava avaliku kooli puudumisel või mõnel muul mõjuval põhjusel saada tasuta hariduse ka mõnes erakoolis.
Rahvusvaheline Jõutõstmise Föderatsioon

Rahvusvaheline Jõutõstmise Föderatsioon, lühend IPF, (inglise keeles "International Powerlifting Federation") on maailmas jõutõstmise alaliite ühendav spordiorganisatsioon. 
Föderatsioon, mis asutati 1972. aastal, koordineerib jõutõstmisega seotud tegevust maailmas. IPF-i liikmeteks on üle saja riigi jõutõstmise alaliidu, sealhulgas Eesti Jõutõsteliit. Peakorter asub Luxembourgis. Liidu president on 2012. aastast Gaston Parage Luksemburgist.
IPF-i tunnistab Global Association of International Sports Federations (GAISF) ja Rahvusvaheline Olümpiakomitee.
IPF-i esimesed ametlikud maailmameistrivõistlused ("IPF World Championships") peeti 1973. aastal Ameerika Ühendriikides Harrisburgis.
Maailmameistrivõistlused.
IPF-i egiidi all toimuvad igal aastal maailmameistrivõistlused (neid on erinevaid). Maailmameistriks on tulnud ka Eesti sportlasi: 2013. aasta juunis Venemaal Suzdalis toimunud maailmameistrivõistlustel klassikalises jõutõstmises avatud klassis tuli Alex-Edward Raus võitjaks.
Hooldustöötaja

Hooldustöötaja on hoolekande- ja tervishoiutöötaja, kelle töö eesmärk on toetada ja abistada abivajajat väärika elu korraldamisel ning võimalikult kõrge elukvaliteedi saavutamisel.
Hooldustöötaja hoolitseb abivajaja füüsiliste, sotsiaalsete ja psüühiliste vajaduste rahuldamise eest ning juhendab ja toetab teda funktsionaalsete häirete ja rehabilitatsiooni korral, aidates tervist taastada, saavutada ja säilitada ning toetab teda surma lähenedes. Hooldustöötaja töötab erinevas vanuses ja kultuuritaustaga inimestega, kes oma elusituatsiooni tõttu või muul põhjusel vajavad abi, hooldust, juhendamist või tuge.
Hooldustöötaja järgib inimõigusi, kutse-eetikat ja võrdse kohtlemise põhimõtteid. Ta teeb koostööd ja suhtleb abivajaja, tema lähedaste, sugulaste ja teiste võrgustiku töötajatega.
Väljaõpe.
Eestis saab hooldustöötaja ametit õppida ametikoolides, kutsehariduskeskustes või rakenduskõrgkoolides (näiteks Tallinna Tervishoiu Kõrgkoolis ja Tartu Tervishoiu Kõrgkoolis). Õpiaeg on kaks aastat.
Radio SWH Rock

Radio SWH Rock on Läti raadiojaam, mis mängib rokkmuusikat. Raadiojaam asutati 2001. aastal. Jaama omanik on Communicorp.
Raadiojaam edastab programmi sagedustel FM 89,2 Riias ja FM 95,6 Liepājas.
Tütarjaamad: Radio SWH, Radio SWH+.
Latgale kõrgustik

Latgale kõrgustik (läti keeles "Latgales augstiene") on kõrgustik Läti kaguosas.
Kõrgustiku pikkus põhjast lõunasse on umbes 90 km ja idast läände umbes 80 km. Kõrgustiku kõrgeim koht on Liepukalns (289 m).
Läti Instituut

Läti Instituut (läti keeles "Latvijas Institūts") on Läti kultuuriasutus, mille ülesanne on tutvustada Lätit välismaal. 
Instituut asub Riias. Instituut asutati 1998. 
Instituudi esimene juht oli Vaira Vīķe-Freiberga. 1998–2000 juhtis instituuti Imants Ziedonis.
NickiHndrxx

 
"NickiHndrxx" (hääldatud kui Niki Hendriks) on Nicki Minaji ja Future'i maailmaturnee. Nicki ja Future käivad Lõuna-Ameerikas ja Euroopas. 
Asukohad.
7. juuli: Quebec City, Quebec – Impérial Bell 
17. august: Des Moines, IA – Water Works Park 
1.-2. september: Philadelphia, PA – Made in America Festival 
21. september: Baltimore, MD – Royal Farms Arena
23. september: Washington – Capital One Arena
26. september: Detroit, MI – Little Caesars Arena
28. september: Chicago, IL – United Center
29. september: Cincinnati, OH – US Bank Arena
1. oktoober: Toronto, Ontario – Air Canada Center
2. oktoober: Buffalo, NY – KeyBank Center
4. oktoober: Boston, MA – TD Garden
5. oktoober: Uncasville, CT – Mohegan Sun Arena
7. oktoober: Newark, NJ – Prudential Center
11. oktoober: Brooklyn, NY – Barclays Center
14. oktoober: Raleigh, NC – PNC Arena
16. oktoober: Charlotte, NC – Spectrum Center
19. oktoober: Miami, FL – American Airlines Center
20. oktoober: Orlando, FL – Amway Arena
21. oktoober: Phoenix, AZ – Lost Lake Festival 
23. oktoober: Memphis, TN – FedEx Forum
28. oktoober: Nashville, TN – Bridgestone Arena 
30. oktoober: New Orleans, LA – Smoothie King Center
1. november: Dallas, TX – American Airlines Center
2. november: Houston, TX – Toyota Center
4. november: Kansas City, MO – Sprint Center
6. november: Denver, CO – Pepsi Center
9. november: Portland, OR – Moda Center
10. november: Seattle, WA – Tacoma Dome
16. november: San Jose, CA – SAP Center
17. november: Sacramento, CA – Golden 1 Center
20. november: Los Angeles, CA – The Forum
24. november: Las Vegas, NV – MGM Grand
21. veebruar 2019: München, Saksamaa – Olympiahalle
22. veebruar 2019: Bratislava, Slovakkia – Ondrej Nepela Arena
24. veebruar 2019: Lodz, Poola – Atlas Arena
25. veebruar 2019: Budapest, Ungari – Budapest Sport Arena
28. veebruar 2019: Berliin, Saksamaa – Mercedes Benz Arena
1. märts 2019: Kopenhaagen, Taani – Royal Arena
3. märts 2019: Oslo, Norra – Spektrum
4. märts 2019: Stockholm, Rootsi – Ericsson Globe
6. märts 2019: Brüssel, Belgia – Palais 12
7. märts 2019: Pariis, Prantsusmaa – AccorHotels Arena
9. märts 2019: Bordeaux, Prantsusmaa – Metropole Arena
11. märts 2019: London, Inglismaa – The 02
14. märts 2019: Birmingham, Inglismaa – Arena Birmingham
15. märts 2019: Dublin, Iirimaa – 3Arena
17. märts 2019: Glasgow, Šotimaa – SSE Hydro
18. märts 2019: Manchester, Inglismaa – Manchester Arena
20. märts 2019: Esch-sur-Alzette, Luksemburg – Rockhal
22. märts 2019: Frankfurt, Saksamaa – Festhalle
23. märts 2019: Köln, Saksamaa – Lanxess Arena
25. märts 2019: Amsterdam, Holland – Ziggo Dome
27. märts 2019: Zürich, Šveits – Hallenstandion
28. märts 2019: Genf, Šveits – Arena Geneva
Vega (kanderakett)

Vega (akronüüm itaaliakeelsest nimetusest "Vettore Europeo di Generazione Avanzata") on Arianespace'i kanderakett, mida arendavad Itaalia Kosmoseagentuur ja Euroopa Kosmoseagentuur. Kanderaketi arendamine algas 1998. aastal ja selle esmalend toimus 13. veebruaril 2012 Guajaana kosmosekeskusest.
Vegat kasutatakse väikeste, 300 kuni 2500 kg kaaluvate laadungite jaoks, mis saadetakse polaar- või Maa-lähedasele orbiidile.
7. mail 2013 viidi Guajaana kosmodroomilt kanderaketiga Vega Maa orbiidile Eesti tudengisatelliidi programmi raames ehitatud Eesti esimene tehiskaaslane ESTCube-1.
Kanderaketiga Vega viidi orbiidile ka eesti kuupsatelliit ESTCube-2. Start toimus 9. oktoobril 2023, kuid satelliit tõenäoliselt ei eraldunud kanderaketist ning hävis.
Kanderakett on nimetatud Lüüra tähtkuju heledaima tähe Veega järgi.
Kanderaketi Vega variant Vega-C tegi esimese eduka stardi 13. juulil 2022, kui viis orbiidile Itaalia satelliidi LARES-2 ja kuus kuupsatelliiti. Vega-C teine start 21. detsembril 2022 ebaõnnestus. Kanderaketi teise astme tööle hakates kaldus rakett plaanitud trajektoorilt kõrvale ja pardal olnud kaks prantsuse kaugseiresatelliiti Pléiades Neo ei jõudnud orbiidile.
Liepāja sadam

Liepāja sadam (läti keeles "Liepājas osta") on sadam Lätis Liepājas. 
Liepāja sadam on suuruselt Läti kolmas sadam ja kuulub Liepāja vabamajanduspiirkonna koosseisu. Sadama akvatooriumi pindala on 810 ha.
Sadama kohta on esimesed teated aastast 1263.
Tham Luangi koopa päästetööd

Tham Luangi koopa päästetööd olid ajavahemikus 23. juuni kuni 10. juuli 2018 Tai põhjaosas Chiang Rai provintsis läbi viidud päästetööd, mille käigus päästeti Tham Luang Nang Noni koopasse tulvaveelõksu jäänud noorte jalgpallikoondise 12 mängijat ja nende treener. Hukkus 1 päästetöötaja (sukelduja).
Päästetöödel osales inimesi mitmest riigist, sealhulgas Ameerika Ühendriikidest, Austraaliast, Belgiast, Filipiinidelt, Hiinast, Iisraelist, Indiast, Jaapanist, Laosest, Madalmaadest, Myanmarist, Rootsist, Saksamaalt, Soomest, Taanist, Tšehhi Vabariigist, Ukrainast, Venemaalt ja Ühendkuningriigist.
Stadio Renzo Barbera

Stadio Renzo Barbera on staadion Itaalias Palermos. Renzo Barbera mahutab 36 349 pealtvaatajat.
Oma kodumänge peab staadionil US Palermo.
Staadion avati 24. jaanuar 1932.
Staadionil toimusid 1990. aasta jalgpalli maailmameistrivõistluste mängud.